CELEX: 32020D1802
Language: bg
Date: 2020-11-27 00:00:00
Title: Решение (ЕС) 2020/1802 на Комисията от 27 ноември 2020 година за изменение на ръководството за потребителя, посочващо необходимите стъпки за участие в EMAS съгласно Регламент (ЕО) № 1221/2009 на Европейския парламент и на Съвета относно доброволното участие на организации в Схемата на Общността за управление по околна среда и одит (EMAS) (нотифицирано под номер C(2020) 8151) (текст от значение за ЕИП)

1.12.2020   
               
               
                  BG
               
               
                  Официален вестник на Европейския съюз
               
               
                  L 402/51
               
            
         РЕШЕНИЕ (ЕС) 2020/1802 НА КОМИСИЯТА
         от 27 ноември 2020 година
         за изменение на ръководството за потребителя, посочващо необходимите стъпки за участие в EMAS съгласно Регламент (ЕО) № 1221/2009 на Европейския парламент и на Съвета относно доброволното участие на организации в Схемата на Общността за управление по околна среда и одит (EMAS)
         
            
               (нотифицирано под номер C(2020) 8151)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и за отмяна на Регламент (ЕО) № 761/2001 и на решения 2001/681/ЕО и 2006/193/ЕО на Комисията (1), и по-специално член 46, параграф 5 от него,
         като има предвид, че:
         
                     (1)
                  
                  
                     В раздел 2.4.3 от приложение I към Решение (ЕС) 2017/2285 на Комисията от 6 декември 2017 година за изменение на ръководството за потребителя, посочващо необходимите стъпки за участие в EMAS съгласно Регламент (ЕО) № 1221/2009 на Европейския парламент и на Съвета относно доброволното участие на организации в Схемата на Общността за управление по околна среда и одит (EMAS) (2), се определят изискванията за използване на извадков метод за проверка на организации с повече от един обект.
                  
               
                     (2)
                  
                  
                     В точка 2.4.3.3, буква а) от ръководството за потребителя, което се съдържа в приложение I към Решение (ЕС) 2017/2285, се определят секторите, в които може да се позволи използването на извадков метод за проверката на организации с множество обекти (таблица 9).
                  
               
                     (3)
                  
                  
                     В точка 2.4.3.3, буква б) от ръководството за потребителя се определят секторите, в които може да се позволи използването на извадков метод за проверката на организации с множество обекти в пилотни проекти (таблица 10) и се посочва, че след изпълнение и въз основа на оценката на пилотния проект комитетът по EMAS може да препоръча секторът да бъде включен в списъка от сектори, в които се позволява използването на извадков метод (таблица 9).
                  
               
                     (4)
                  
                  
                     В Германия бяха проведени два пилотни проекта в сектори от списъка в таблица 10: един проект в сектора на търговията на дребно в неспециализирани магазини (код по NACE 47.1) и един проект в сектора на медико-социалните грижи с настаняване (код по NACE 87) и в сектора на социалната работа без настаняване (код по NACE 88). На комитета по EMAS бе представена оценка на тези пилотни проекти.
                  
               
                     (5)
                  
                  
                     Въз основа на оценката на пилотния проект Комитетът по EMAS препоръча тези сектори да бъдат включени в списъка на секторите, в които е позволено използването на извадков метод за проверката на организации с множество обекти (таблица 9).
                  
               ПРИЕ НАСТОЯЩОТО РЕШЕНИЕ:
         
            Член 1
            Кодовете по NACE 47.1, 87 и 88 са сектори, в които се позволява използването на извадков метод за проверка на организации с множество обекти. Поради това тези сектори се преместват от таблица 10 в таблица 9 от приложение I към ръководството за потребителя.
         
         
            Член 2
            Адресати на настоящото решение са държавите членки.
         
         
            Съставено в Брюксел на 27 ноември 2020 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  OВ L 342, 22.12.2009 г., стр. 1.
         
            (2)  OВ L 328, 12.12.2017 г., стр. 38.